Tere tulemast uude saatesse sarjas "Sisemine tervenemine ja jüngerlus".
Täna vaatame, kuidas Jumal tervendab hülgamishaavu.
Ühest sellega seotud aspektist rääkisime juba meie 7. saates.
Tookord oli põhirõhk tervenemisel haavadest,
mida oleme endale ise põhjustanud
kas negatiivse hoiaku või sõnade ja mõtetega iseendast.
Täna keskendume sisemistele haavadele ja vigastustele,
mille võisime saada siis, kui teised lükkasid meid kõrvale,
põlastasid, pilkasid, kiusasid või välja tõrjusid.
See võib puudutada sündmusi ammuses minevikus,
kui olime väikesed või millega seisame vastamisi täna.
Hülgamine võis leida aset peres,
koolis või sõprade seas, töökohal, koguduses või mujal.
Hülgamine võib kahjustada meid igas meie olemuse osas -
nii vaimus, hinges kui ihus.
Vaatame, mida ütleb neile Piibel, kes on hülgamist kogenud,
ning kuidas võtta vastu Jumala tervendamist ja taastamist.
Nagu tavaliselt, on meil saate lõpus võimalik koos palvetada.
Täna palume Jumala puudutust ja tervendamist neile,
kes kannavad endas hülgamise kahjustusi ja haavu.
SISEMINE TERVENEMINE JA JÜNGERLUS
Jeesus teab, mida tähendab olla põlatud ja hüljatud.
Ühes Piibli enim tuntud prohvetlikus osas
kirjeldab Jesaja oodatavat Messiat ehk Jeesust nii (Jesaja 53:2-3):
"Ei olnud tal kuju ega ilu, et teda vaadata,
ega olnud tal välimust, et teda ihaldada.
Ta oli põlatud ja inimeste poolt hüljatud, valude mees
ja haigustega tuttav, niisugune, kelle pealt silmad ära pööratakse:
ta oli põlatud ja me ei hoolinud temast."
Kuna Jeesus ise sai tunda palju hülgamist,
mõistab Ta meid ja oskab meiega samastuda,
kui meie kogeme teiste poolt hülgamist.
Vaatame mõnda näidet, kus Jeesus sai tunda hülgamist.
Juba imikueas üritas Heroodes teda mõrvata.
Esimesed eluaastad elas Jeesus põgenikuna võõral maal, Egiptuses,
lahutatuna kõigist sugulastest peale oma vanemate.
Jeesus ise tegi ainult head.
Samas oli Ta alatasa usujuhtide poolt taga kiusatud.
Jeesuse kõige lähemas ringis oli üks,
kes Teda salgas ja teine, kes Ta reetis.
Jeesus koges füüsilist vägivalda.
Teda peksti, vangistati ja löödi risti.
Ristilöömisel sai Ta veel seksuaalselt alandatud.
Te riietati lahti.
Heebrealaste kirja autor kirjutab, et Jeesus
"on olnud kõigiti kiusatud nii nagu meie."
Selles elus ei ole midagi,
millega Jeesus ei saaks ennast samastada.
Heebrealastele 4:15:
"Sest meil pole niisugune ülempreester,
kes ei suuda kaasa tunda meie nõrkustele,
vaid selline, kes on olnud kõigiti kiusatud nii nagu meie,
ja siiski ilma patuta."
Võid olla kindel, et Jeesusel on elukogemusi,
mille tõttu on Tal lihtne end samastada
sinu raskete üleelamiste ja kogemustega
või sellega, mis su elus praegu toimub.
Jeesus teab väga hästi, mida tähendab olla sinu nahas.
Tal on kaastunnet.
Ta teab ja mõistab su tundeid
ja igatseb kanda su raskeid koormaid, et sina saaksid puhata.
Ühes tähendamissõnas ütles Jeesus:
"Ja kuningas vastab neile: "Tõesti, ma ütlen teile,
mida te iganes olete teinud kellele tahes mu kõige pisematest
vendadest, seda te olete teinud mulle.'"
Selles salmis on palju peidus, kuid seda võib tõlgendada ka nii,
et kui inimesed teevad sulle valu, teevad nad samas haiget ka Talle,
sest mida nad teevad sulle, teevad nad samal ajal ka Talle.
Jumala algne, täiuslik plaan sinuga
ei näinud ette, et peaksid kannatama hülgamist ja valu.
Loomisloos näeme, et Jumal nägi kõike, mis Ta oli teinud
"ja vaata, see oli väga hea."
Nii et Jumala hea plaan ei näinud ette, et peaksid saama
kogeda hülgamist, tõrjutust, kurbust, kahjuvalu ja häbi.
Kõik see ja enamgi veel tuli inimese mässuga Jumala vastu.
Jumal lõi sinu ja kõik inimesed vajadusega armastuse,
austuse, julgustuse ja kuuluvustunde järgi.
Sellised vajadused ei tähenda, et sinuga oleks midagi valesti.
See on osa Jumala heast plaanist.
Kui saad kogeda selliseid positiivseid asju,
tugevdab see su sisemist inimest ning ehitab sind üles.
See toidab sind, nii et kasvad oma vaimus tugevaks,
nii nagu see pildil olev puu.
See kasvab tugevaks, sest ammutab mullast head.
Mida tugevamaks saad oma identiteedis ja enesetajus,
seda tugevam ja kindlam on see alus, millel seisad.
Su juured on sügaval
ning sul on lihtsam jääda tuleviku tormides püsima.
Siiski inimene, kellele on osaks saanud palju hülgamist,
ei ole saanud oma vaimus kasvada sama tugevaks.
Juured ei ulatu üldse nii sügavale.
Tema ei tule elutormidega sama hästi toime.
Jumala tahe oli, et kohtaksid vastuvõtmist
ja tunneks kuuluvust nii teiste seas kui Jumala ees.
Paulus kirjutab Efeslastele 2:19:
"Järelikult ei ole te nüüd enam võõrad ja majalised
vaid pühade kaaskodanikud ja Jumala kodakondsed."
See kuuluvust näitav sõna "kaaskodanikud" on väga tähtis.
Jumal tahab, et sa sügaval südames saaksid hingata teadmises,
et oled Ta laps ja tingimusteta armastatud ning heakskiidetud.
Ainus, mis läheb vaja Jumala perekonda kuulumiseks
on et võtad vastu pääste Jeesuses Kristuses.
Jumal on pannud su vaimu su identiteedi, enesetaju ja minapildi.
Su vaim (identiteet, enesetaju ja minapilt)
saab üles ehitatud, kui sind ümbritsevad inimesed,
kes armastavad sind ja kiidavad su heaks.
Inimesed, kes oma kehakeele ja käitumisega näitavad,
et meeldid neile ja nad tahavad olla koos sinuga.
Vaimus tugevaks kasvamine nõuab palju enamat kui üksnes seda,
mida peame traditsiooniliselt vaimseteks asjadeks
nagu näiteks Jumala sõna, palve ja kogudus.
Hülgamine kahjustab meid kõige enam identiteedi osas,
mis asub me vaimus.
Kahju on seda suurem, mida lähedasem on haavaja.
Mida varem see elus meiega juhtub, seda sügavam on haav.
Samuti kahjustab meid sügavamalt pikaaegne, kestev hülgamine,
kui mõni üksikjuhtum.
Kuna sügavad hülgamishaavad
paiknevad inimsüdame sügavuses ehk tema identiteedis,
ei ole ka võimalik sellistest haavadest kiiresti paraneda.
Kui meie elu oleks maja,
siis ei piisa vaid väiksest värvimisest ja uutest tapeetidest.
Minna tuleb maja alla ja parandada selle alused.
Seda tööd ei tehta kiirustades.
Kui alus on vigane, siis selle kindlustamine
peab aset leidma nii, et maja ei saaks töö käigus veel enam viga.
Jumal ei tule sinna vaimse ekskavaatoriga
vaid Ta töötab tasa, aeglaselt ja ettevaatlikult,
et vältida majale uue kahju tekitamist.
Ainult Jumal teab, kuidas seda tervendusprotsessi läbi viia.
Temal on su elumaja originaalprojekt.
Jumal teab kõike, millest oled elus läbi läinud.
Jumal teab, mis kõik võib valesti minna, kui keegi
kasutab suruõhuhaamrit seal, kus peaks kasutama pintsette.
Seega kui Jumal tervendab pikema protsessi vältel,
ei tähenda see, et Jumal venitaks meelega
vaid Ta teab, kuidas jõuda soovitud tulemusteni.
Meie probleem on selles, et tihti peame end Jumalast targemaks.
Me ei mõtle seda ehk oma peas teadliku mõttena
aga käitumine näitab, et oma südames me usume,
et me teame paremini kui Jumal.
Palveteski oleme agaramad Jumalale ette ütlema,
mida Ta peaks meie arvates tegema,
selle asemel et kuulata, mida Tal oleks meile öelda.
Kahjuks on hülgamise tavaline tagajärg see,
et me ei tunne end enam kindlana Jumala armastuses ja heakskiidus.
Hülgamine, mida oleme saanud kogeda teiste inimeste poolt
laskub nagu pilv meie ja Jumala vahele.
Me ei näe enam selgelt Jumala armastust ja heakskiitu
vaid tunneme, et isegi Jumal on meid hüljanud.
Tõde on aga see, et Jumalas
ei ole mitte mingit hülgamist neile, kes on Kristuses Jeesuses.
Paulus ütleb Roomlastele 8:1:
"Nii ei ole nüüd enam mingit hukkamõistu neile,
kes on Kristuses Jeesuses."
Kristuses on sul Jumala
tingimusteta vastuvõtt, heakskiit, julgustus ja armastus.
Ma tean, et sa võid end tunda nagu mõistaks Jumal sind hukka.
Tegelikult aga on Jumal su omaks võtnud ja heaks kiitnud.
Sinu tundmused ei ole tegelikkusega päris hästi kooskõlas.
Sellises olukorras igatseb Jumal selle pilve eemaldada,
mis takistab sind Tema tingimusteta armastust mõista ja vastu võtta.
Teiste poolt kogetud hülgamine
võib rikkuda su suhte nii teiste inimestega kui Jumalaga.
Nagu nägime sarja 7. osas,
võib see rikkuda ka su suhtumise iseendasse.
Seetõttu on hülgamine väga tõhus vaenlase relv,
mis ainult varastab, tapab ja hävitab.
1. Mooseses loeme Joosepist, kes sai tunda ränka hülgamist.
Ta vennad müüsid ta orjaks.
Teda süüdistati ülekohtuselt vägistamises ja heideti vangi,
ning kui ta oleks võinud välja saada, unustati ta ära.
Teine inimene Piiblis, kes koges palju hülgamist, oli Taavet.
Tema sai kogeda vendade poolt kadedust ja mahakiskumist.
Taavet näitas Koljatiga kohtudes
üles suuremat julgust ja vähem hirmu kui nemad.
Seda oli ta vendadel raske alla neelata.
Seejärel oli Taavet kaua aega taga kiusatud kuningas Sauli poolt,
kes oli armukade, sest rahvas ülistas Taaveti võitu Koljati üle.
See teeb väga haiget,
kui meid hülgavad need, kes meile kõige lähemal.
Nii Joosepi kui Taaveti puhul oli tegu lähima pereringiga.
Jeesuse reetis ka üks Tema lähimaid sõpru.
Nii et Jumal mõistab valu, mida sa koged,
kui keegi lähedane on sind alt vedanud.
Ta tahab väga sind lohutada ja julgustada.
Isegi kui need suhted ei taastu enam kunagi endiseks,
saab Jumal alati sind tervendada ja taastada,
kui otsid Teda ausalt ja kogu südamest.
Nii Joosep kui Taavet usaldasid Jumalat ja nägid vabanemist.
Samas tuli neil palju aastaid oodata, kuni olukord pöördus.
Selle raske aja jooksul
kirjutas Taavet hulga psalme, mis nüüd Piiblis.
Sealt võime lugeda nii ta meeleheidet kui usaldust Jumala vastu.
Huvitav on näha, kuidas need meeleolud psalmides vahelduvad.
Psalm 57 on üks selliseid näiteid:
"Taaveti mõistulaul ajast, kui ta põgenes Sauli eest koopasse.
Ole mulle armuline, Jumal; ole mulle armuline,
sest sinu juures otsib mu hing pelgupaika
ja ma kipun su tiibade varju, kuni õnnetus möödub!"
Loeme edasi 7. salmist: "Võrgu on nad seadnud mu sammudele,
mu hinge nad painutasid alla,
nad kaevasid mu ette augu, aga nad ise kukkusid sinna sisse.
Kindel on mu süda, oh Jumal!
Mu süda on kindel.
Ma tahan laulda ja mängida."
Siin näeme, kuidas Taaveti meeleolud vahelduvad.
Kord on meeleheide ja hüljatus, siis jälle lootus Jumala peale.
Nõustajana olen kohanud paljusid,
kes on saanud oma sügavaimad haavad kristlikust kogukonnast.
Ühel naisel oli koguduses muusika- ja lauluteenistus,
kuid pikka aega ei olnud ta annile koguduses kohta,
sest juhtkond tahtis moodsat ülistusstiili
ja lasi teenida vaid noortel ülistusjuhtidel.
Ühel reisival jutlustajal oli prohvetlikku täpsust,
et paljastada jumalatus ja kutsuda meeleparandusele.
See ei sobinud kuulajatele ning mõne aja pärast
oli järgi vaid paar kogudust, kes teda veel kutsusid.
Olen rääkinud inimestega,
kes arvati ilma ühegi tõelise põhjuseta kogudusest välja.
Mõne inimese puhul rahvas lihtsalt lõpetas nendega suhtlemise.
Taavet kirjeldab selliseid kogemusi Psalmis 55:13-15:
"Sest mitte vaenlane ei laima mind, seda ma taluksin;
mitte mu vihamees ei suurusta mu vastu,
tema eest ma peidaksin ennast, vaid sina, inimene nagu mina,
mu sõber ja tuttav, kellega meil oli armas osadus,
Jumala kotta läksime koos rahvahulgaga."
See lööb inimese vaimu sügavaid haavu.
Paljud on selliste juhtumite peale kristlikust osadusest lahkunud.
Nad püüavad meeleheitlikult saada kristlasena kuidagi hakkama.
See on raske, sest Jumal ei ole kunagi ette näinud,
et kristlane peaks elama ilma teiste usklike vaimse osaduseta.
Grillsöed püsivad ka hõõguvad siis, kui nad tihedalt üksteise vastas.
Kui üks söetükk teiste seast ära võtta, kustub see ära.
Kui sina oled üks neist, kes on Jumala koguduses tõrjutust kogenud,
siis tea, et Jumal sellist väljatõrjumist heaks ei kiida.
Mida need kristlased sulle tegid, tegid nad ühtlasi ka Jeesusele:
"..mida te iganes olete teinud kellele tahes mu kõige
pisematest vendadest, seda te olete teinud mulle."
Nii et Jeesus samastab end sinuga
ja igatseb sind su haavadest tervendada ja taastada,
nii et sa aegamisi leiad taas oma koha heas kristlaste osaduses.
SISEMINE TERVENEMINE JA JÜNGERLUS
Palvetan kohe su eest, kui oled saanud hülgamishaavu
ja tunned, et need on siiani su südames alles.
Võibolla on sul olnud eri suhteid, mis haavasid.
Palu praegu, et Jumala näitaks sulle ühte neist suhetest või olukordadest
ja keskendu järgmises palves just sellele.
Minu kogemus näitab, et saame palju selgemaid palvevastuseid,
kui teame täpselt, kelle või mille pärast palvetame.
Teiste suhete või olukordade pärast,
mis tekitasid sulle hülgamishaavu, võid palvetada pärast saate lõppu.
Võtan vaikuse hetke, et saaksid järele mõelda,
millise neist sa praegu tahad palves Jumala ette tõsta.
Palveaeg
Kui oled näinud varasemaid saateid, siis sind ei üllata,
et me alustame andestamisest neile, kes on sind hüljanud.
Kui haavad sügavad,
võib ka andestamine olla protsess, mis võtab aega.
Protsess algab aga siis, kui otsustad, et tahad andestada.
Ilma andestuseta ei saa Jumal
vabastada sind sellest, mis sind seob.
Jumal ei vabasta kunagi kedagi millestki või kellestki,
millest nad ise kinni hoiavad.
Jumal austab meie vaba tahet.
Loen nüüd selle palve kõigepealt ette
ning siis saad sina võimaluse seda ise paluda.
Pärast seda palun mina sinu eest.
Palve kõlab nii:
"Kallis taevane Isa.
Ma tänan Sind, et Jeesuse lõpuleviidud töös ristil
on ka tervenemine ja vabanemine kõigist hülgamishaavadest.
Nüüd tulen Su ette sellega, mis juhtus siis, kui.."
Selle koha peal võid öelda nime, keda sa silmas pead,
näiteks: "siis kui Leif põhjustas mulle hülgamishaavu
seeläbi, et ta.."
Ütled lühidalt, mis juhtus.
"Otsustan nüüd Sinu abiga talle andestada."
Siin ütled nime, kes oli juhtunu taga.
"Palun vabasta mind kõigest,
mis mind nende inimeste ja sündmuste külge seob.
Jeesuse nimel, aamen."
Palun, nüüd on sinu kord.
Kallis taevane Isa,
Ma tänan Sind, et Jeesuse lõpuleviidud töös ristil
on ka tervenemine ja vabanemine kõigist hülgamishaavadest.
Nüüd tulen Su ette sellega, mis juhtus siis, kui.. (nimi)
..põhjustas mulle hülgamishaavu seeläbi, et ta.. (maini juhtunut)
"Otsustan nüüd Sinu abiga talle andestada.
Palun vabasta mind kõigest,
mis mind nende inimeste ja sündmuste külge seob.
Jeesuse nimel, aamen."
Taevane Isa, ma tänan Sind,
et oled kuulnud mu venna ja õe palvet.
Tänan, et Sa lased selle,
millest siin maa peal rääkisime, saada vaimumaailmas tõeks.
Lõika meid kõigest sellest vabaks,
mis meid seob nende inimeste külge, kes meid hülgasid.
Tõsta me pealt see raske koorem, mis tuli juhtunu läbi me ellu.
Anna meile tagasi kõik, mis meilt varastati.
Palun aseta Jeesuse rist
meie ja nende inimeste vahele, keda see puudutab,
samuti nende sündmuste vahele, kus see kõik juhtus.
Kuulutan nüüd Jeesuse Kristuse nimel,
et vaenlasel ei ole enam mingit õigust kasutada
neid elukogemusi sinu mahasurumiseks ja piinamiseks.
Midagi sellest ei ole enam sinu külge seotud.
See on nüüd Jeesuse käes
ja kui vaenlane üritab selle ukse kaudu sinuni jõuda,
siis see ei vii teda mitte sinu vaid Jeesuseni.
Jumal ma palun nüüd, tervenda need hülgamishaavad,
mis mu vend ja õde said nendega juhtunu kaudu.
Tule ja eemalda see sügav valu ning too oma lohutus.
Las nad tunda, et Sa ei ole neid hüljanud
vaid mõistad, mis tunne oli ja on olla nende nahas.
Kõik eelnevad osad on leitavad Taevas TV7 saadete arhiivist.
"Nagu laps, kes tuleb õhtul koju" Sõnad ja viis: Göte Strandsjö
Nagu laps, kes tuleb õhtul koju
Ja keda ootab sõbralik süli
Nii oli mu tulek Jumala juurde
Tundsin, et seal oli mu kodu
On üks paik Jumala suures toas
Üks paik, mis ootas mind
Ma tundsin: Siin olen ma kodus
Tahan olla laps Jumala kodus
Tänan, Jumal, et Sa võtad meid avasüli vastu.
Armastad meid ja kiidad heaks, tingimusteta.
Sinus ei ole vähimatki
hukkamõistu ega hülgamist neile, kes Kristuses Jeesuses.
Palun, tule nüüd kõige sügavamasse paika meie südames.
Tervenda ja taasta me identiteet ja minapilt.
Aita meil uskuda, et Sa tõesti armastad meid
ja anna meil julgust lasta Sul meid armastada.
Anna meile tagasi võime ennast armastada ja aktsepteerida.
Palume Jeesuse nimel, aamen.
SISEMINE TERVENEMINE JA JÜNGERLUS
Võibolla koged praegu tugevat tunnetetulva.
See on hea märk.
Üks osa tervenemisprotsessist
ongi et allasurutud tunded peavad saama esile ja välja tulla.
Kui kannad neid allasurutud tundeid
endas rohkem kui suudaksid korraga toime tulla,
kannab Jumal hoolt, et esile ei tuleks korraga rohkem kui need,
millega sa Tema arvates oled suuteline toime tulema.
Pettumus on üks tunne, mida paljud endas kannavad.
Pettuda võib neis, kes meile haiget tegid ja haavasid,
kuid selle taga võib varjata ka pettumine Jumalas.
"Miks lubas Jumal sellel kõigel minuga juhtuda?"
Paljud on selle pettumuse endas alla surunud,
sest arvavad, et kristlane ei tohi olla Jumalas pettunud.
Järgmises saates vaatame, kuidas on sellega tegelikult.
Kas tohin olla Jumalas pettunud või mitte?
Seniks soovin teile õnnistatud nädalat.
Jeesus on Tee, Tõde ja Elu.
Soovime ja palume, et kõik inimesed saaksid kuulda
Jumala head sõnumit tervenemisest Jeesuses.
Meedia ja TV kaudu on võimalik jõuda paljudeni.
Palveta, et saated jõuaks nendeni, kes vajavad seda enim.
Kui võimalik, toeta ka majanduslikult.
Suur tänu palvete ja toetuse eest.
Kui tunned, et soovid neid teemasid sügavamalt õppida,
oled teretulnud Ellel Ministries kursustele.
Rohkem infot (inglise k): https://ellel.org/uk/
Soome keeles: http://www.ellel.fi/
Tõlge: Riina Aasa